**Е. Бондарава**

**ЗАДУМА – СЦЭНАРЫЙ – ФІЛЬМ**

На экранах рэспублікі – новы мастацкі фільм вытворчасці Беларускай кінастудыі... Гэта заўсёды і радасна, і крыху трывожна: а як на гэты раз –апраўдаюцца нашы спадзяванні на новую цікавую сустрэчу ці не? Гарантый на тое, што стужка «Запомнім гэты дзень» апраўдае такія спадзяванні, – нямала. Стваральнікі яе – вопытныя майстры літаратуры і кіно. Задума значная. Завяршаючы паўвекавы рэвалюцыйны шлях, мы з асаблівай удзячнасцю ўспамінаем тых, хто пачынаў яго. А героі новага фільма – з ліку такіх.

Для пастаноўшчыка фільма старэйшага дзеяча беларускага кіно Уладзіміра Уладзіміравіча Корш-Сабліна тэма рэвалюцыйнай барацьбы, можна сказаць, магістральная. З увасаблення яе ён пачынаў сваю рэжысёрскую дзейнасць 40 гадоў назад, да яе звяртаўся ў перадваенныя і пасляваенныя гады. На гэтым шляху ў рэжысёра шмат творчых перамог. I адна з бясспрэчных – фільм «Першы ўзвод» (1933 год).

«Запомнім гэты дзень» не толькі тэматычна блізкі да «Першага ўзвода». Ён нібы працягвае перарваную тады размову аб падзеях на Заходнім фронце, даводзіць іх да пярэдадня і першага дня Вялікай Кастрычніцкай рэвалюцыі. Калі раней кінагероі – апранутыя ў салдацкія шынялі рабочыя і сяляне – яшчэ толькі шукалі шлях да барацьбы за сваё вызваленне, то зараз яны ўжо бачаць гэты шлях і становяцца на яго. Аўтары сцэнарыя – вядомыя беларускія паэты Аркадзь Куляшоў і Максім Лужанін таксама мелі вопыт у вырашэнні сродкамі кіно тэмы рэвалюцыйнай барацьбы. Яны пісалі сцэнарый па трылогіі Якуба Коласа «На ростанях». Фільм «Першыя выпрабаванні» быў для іх своеасаблівым выпрабаваннем у кінадраматургіі і ў творчым супрацоўніцтве з У. Корш-Сабліным. Што датычыць аператара Ю. Фагельмана, то ён не аднойчы ўдзельнічаў у стварэнні фільмаў аб рэвалюцыйнай барацьбе народа.

Такім чынам я хачу сказаць, што творчы калектыў быў падрыхтаваны да вырашэння адказнай і складанай задачы – увасаблення на экране нестарэючай з гадамі тэмы, увасаблення на новым, сучасным этапе.

У сувязі з 50-годдзем Савецкай дзяржавы выйшла і выходзіць многа фільмаў аб розных падзеях і героях рэвалюцыйнай барацьбы. На такім фоне не лёгка знайсці тыя адзіныя сродкі, якія вылучылі б новы фільм з шэрагу іншых, зрабілі б яго арыгінальным і цікавым. Калі супастаўляеш розныя кінатворы аб рэвалюцыі, то пераконваешся, што мэты дасягаюць перш за ўсё тыя аўтары, якія адкрываюць новыя старонкі гісторыі і асвятляюць іх сваім непаўторным бачаннем і асэнсаваннем. Разам з тым не толькі новае, але і ўжо вядомае становіцца цікавым, калі яно прапушчана праз арыгінальную філасофскую, маральна-этычную і эстэтычную канцэпцыю.

У кіно – мастацтве калектыўным – канцэпцыя знаходзіць сваё канкрэтнае выяўленне перш за ўсё ў сцэнарыі. Драматургі фільма «Запомнім гэты дзень» сваё бачанне рэвалюцыйных падзей, жыццёвай атмасферы напярэдадні вялікага дня кастрычніка 1917 года раскрываюць на гісторыі ператварэння аднаго з грэнадзёрскіх палкоў Заходняга фронту ў баяздольную рэвалюцыйную сілу. Як адпраўны момант падзей, як сюжэтны штуршок яны скарысталі канкрэтны факт гісторыі – тэлеграму Ул. I. Леніна галоўнакамандуючаму рускай арміі генералу Духоніну, у якой прапанавалася заключыць перамір’е з ваюючымі краінамі. Духонін не выканаў гэтай прапановы. і тады радыё разнесла ленінскі кліч: «Салдаты! Справа міру ў вашых руках. Вы не дасцё контррэвалюцыйным генералам сарваць вялікую справу міру. Няхай палкі, якія стаяць на пазіцыях, выбіраюць зараз жа ўпаўнаважаных для фармальнага ўступлення ў перагаворы аб перамір’і з непрыяцелем»...

Па задуме аўтараў, ленінская тэлеграма павінна была з’явіцца і ключом да галоўнай ідэі будучага фільма. Што гэта так, сведчыць назва сцэнарыя «Радыё ўсім», пад якой ён запускаўся ў вытворчасць і быў надрукаваны ў часопісе «Полымя» (№ 3 за 1966 год). У працэсе пастаноўкі аўтары і рэжысёр адмовіліся ад першапачатковай назвы, палічыўшы, відаць, што ідэйны змест фільма лепш перадаюць словы-зварот: «Запомнім гэты дзень». Не будзем спрачацца аб назве, хаця, на маю думку, яна залішне плакатная для мастацкага твора. Заўважым толькі, што сфармуляваная ў першапачатковай назве думка знайшла ў сцэнарыі (а затым і ў фільме) не вобразнае, а непасрэдна ілюстрацыйнае выяўленне. У фільме ёсць сцэна перагавораў прадстаўнікоў грэнадзёрскага палка з нямецкім камандаваннем і пахавання рускага пехацінца, які заклікаў нямецкіх салдат скласці зброю і быў застрэлены афіцэрам. У далейшым увага аўтараў скіравана на раскрыццё атмасферы на фронце, лёсу і вобразаў прадстаўнікоў дзвюх сіл, што сутыкнуліся ў рашучай барацьбе. Драматургі не абыходзяць складанасць жыццёвых канфліктаў, абумоўленых часам. Яны паказваюць, як нялёгка было ленінскай партыі, бальшавікам даказаць масам, што Часовы ўрад, які прыйшоў на змену царызму – антынародны па сваёй сутнасці, што ён хутчэй пойдзе на змову з немцамі, чым дасць спакутаваным масам мір, зямлю і сапраўдную свабоду. Каб быць пераканаўчымі ў мастацкім адлюстраванні такой складанай палітычнай сітуацыі, аўтары закранаюць лёс многіх людзей, сутыкаюць розныя характары, адным словам, завязваюць складаны канфліктны вузел. Развязваюць жа яго далёка не заўсёды па-свойму, так, як да іх не рабілі іншыя мастакі.

Большасць сюжэтных ліній сыходзіцца да радавога Пятра Камлюка, бальшавіка, які стаў на чале грэнадзёрскага палка, што першым на фронце адгукнуўся на ленінскі заклік аб перамір’і. I характар, і лінія яго паводзін выпісаны дакладна і акрэслена. Пастаноўшчык і выканаўца ролі (артыст Ю. Пузыроў) мелі насычаную сутыкненнямі, вострымі паваротамі жыццёвую біяграфію бальшавіка, чалавека разумнага, непахіснага ў сваёй адданасці ідэям рэвалюцыі. Такому павераць, за такім пойдуць масы. Такі разбярэцца ў складаных перыпетыях класавай і палітычнай барацьбы. І разам з тым Пятро Камлюк ні ў сцэнарыі, ні ў фільме не ўзнімаецца да арыгінальнага мастацкага вобраза. На гэтым персанажы, як і на многіх сітуацыях, у якія ставяць аўтары фільма полк, прыкметны водбліск кінематаграфічных рэмінісцэнцый. Артыст Ю. Пузыроў іграе роль Камлюка тэмпераментна, шчыра. Але вырвацца за рамкі таго, што ў нечым ужо знаёма гледачу, яму не давялося.

Вядома, я не збіраюся зусім адмаўляць цікавасць вобраза галоўнага героя фільма «Запомнім гэты дзень». Такія, як Камлюк, заўсёды вабяць сваёй цэласнасцю, высокай чалавечай годнасцю, высакароднасцю справы, якой служаць. Да тага ж, Камлюк – адзін з закончаных, у аснове сваёй праўдзівых і пераканаўчых вобразаў у фільме. Беларускае кіно не багата на вобразы бальшавікоў. I прыход на экраны Пятра Камлюка вельмі патрэбны і своечасовы, асабліва ў юбілейным годзе.

Калі гаворка зайшла аб вобразах герояў фільма, дык варта спыніцца на Сашку Шумігаі. Шлях да рэвалюцыі ў яго не роўны і не просты. Гэты бедны сялянскі хлопец, як і тысячы іншых, адарваны вайной ад зямлі і сваякоў. Вайна абрыдла яму, і ён хутчэй хоча вырвацца з яе ўчэпістых лап. Юнак пакідае полк, каб дабрацца да родных мясцін. Доўга блукае па абпаленых вайной дарогах. Вось і дзяўчына сустрэлася, з якой хацелася б быць разам. Але вайна спапяліла і яго і яе хаты. Ды і зямлю, якую абяцалі, зноў забіраюць багатыя. Дзе ж яно, тое мірнае шчасце? Выходзіць, за яго трэба яшчэ ваяваць. А з кім ісці? Не з тымі ж, што ўступаюць у змову з немцамі і збіраюцца расстраляць таварышаў па палку. I Сашка прыходзіць да Камлюка, становіцца яго памочнікам.

Можа і не зусім арыгінальны па драматургіі такі шлях героя. Але ў юнака, што ідзе па гэтай дарозе ў фільме, свой характар, вобраз яго жывы, індывідуалізаваны. Немалая заслуга ў гэтым выканаўцы ролі маладога артыста А. Патапава. Сашкавы блуканні па дарогах вайны сталі для яго такімі натуральнымі, нібы ён сам трапіў у перадрэвалюцыйны вір і шукае з яго выйсця. Шукае спачатку бяздумна, інтуітыўна, а потым пачынае разумець, што да чаго. Артыст вядзе сваю ролю лёгка, натуральна, апраўдваючы самыя складаныя сітуацыі, у якія трапляе герой.

Тая ж шчырасць характерная і для дэбютанткі ў кіно Н. Нікіцінай, якая іграе абяздоленую вайной дзяўчыну Любу. Шляхі Сашкі і Любы супалі не толькі таму, што кожнага з іх вайна прымусіла блукаць па свеце. У іх адзіны лёс у мінулым, адзіны ён павінен быць у будучым, толькі больш шчаслівы. Дзеля гэтага і патрэбна была рэвалюцыя. Ім, грэнадзёрскаму палку, усяму беднаму люду. Так драматургі і пастаноўшчык раскрываюць неабходнасць народнай па сваёй сутнасці Кастрычніцкай рэвалюцыі. I трэба сказаць, што дасягаюць у гэтым пераканаўчасці. Лагічна і эмацыянальна мы адчуваем неабходнасць рашучых перамен.

Менш пераканаўчыя аўтары фільма ў раскрыцці ходу гэтых перамен, у вырашэнні востра канфліктных сітуацый і абмалёўцы персанажаў з лагера, што процістаіць рэвалюцыі.

Грэнадзёрскі полк Камлюка пасля складаных перыпетый ператварэння ў рэвалюцыйную сілу робіцца гэтай сілай, па сутнасці, толькі «пад заслону», ды і то за кадрам. Сувязь з іншымі часцямі ледзьве ўлоўліваецца. I хоць вуснамі Камлюка аўтары перасцерагаюць нас, што справа не ў адным палку, уражанне такое, што толькі ён і быў апорай і надзеяй бальшавікоў на Заходнім фронце.

Налёт умоўнасці, мастацкая спрошчанасць адчуваецца ў сцэнарнай абмалёўцы прадстаўнікоў і абаронцаў Часовага ўрада. Пастаноўшчыку і акцёрам удалося дзе-нідзе пераадолець сцэнарны схематызм і просталінейнасць. I ўсё ж яны даюць сябе адчуць. Літаральна з першых кадраў прадстаўнік Часовага ўрада Жылін самавыкрывае сябе як двурушніка і авантурыста. I драматургічна, і акцёрскі (артыст Л. Залатухін) ён вельмі лёгка, нават не заўсёды прыкрываючыся дэмагагічнымі лозунгамі, ідзе на змову з немцамі, з прадстаўнікамі капіталістычных фірм. Маёру ў англійскай форме не давялося доўга красамоўнічаць, каб атрымаць згоду Жыліна ўступіць у змову з нямецкім генералам. I ўсё ж у адной сцэне камісар крыху, як кажуць, паламаўся. Затое ад’ютант камандзіра корпуса капітан Ясень, які яго суправаджаў, не робіць і гэтага. Капітану дадзены ўчынкі (рабіць усё магчымае, каб полк не стаў бальшавіцкім), але не вызначаны пераканаўчыя матывы іх. Перад артыстам М. Яроменкам стаяла вельмі цяжкая задача. Усё, што робіць Ясень – Яроменка, пераконвае. Толькі не ясна, у імя чаго ён гатовы прадаць радзіму, якая яго асабістая платформа ў жорсткай класавай барацьбе? Тое ж можна сказаць і пра памагатага Ясеня – Пячонку. Хвала артысту У. Балашову за тое, што ён хоць не прадставіў свайго героя як традыцыйнага кінашпіёна.

У адваката Равінскага быў больш ясны зыходны матыў – любоў да радзімы, сумленнасць і дабрата натуры. I таму артысту У. Белакураву не так ужо цяжка было павярнуць героя ад Часовага ўрада да бальшавікоў. I ўсё ж без яго эмацыянальнага і псіхалагічнага апраўдання мы наўрад ці паверылі б у трансфармацыю вобраза. Таленавіты майстар знайшоў гэтае апраўданне. Дзякуючы яго артыстычнаму таленту, вобраз адваката Равінскага зайграў разнастайнымі жыццёвымі фарбамі. Праз яго ў фільме раскрываецца думка аб сугучнасці ідэй і мэт рэвалюцыі спадзяванням лепшых прадстаўнікоў рускай інтэлігенцыі.

Складаныя жыццёвыя акалічнасці выводзяць са стану сузіральнасці і абыякавасці дачку адваката Равінскага Наташу. Пакуль што яна толькі здатная на дапамогу раненым. Душэўная чысціня, дабрачыннасць, не дазваляюць ёй жыць у раскошы, калі вакол беднасць і пакуты. Крыж міласэрнай Сястры ў шпіталі, арганізаваным на сродкі банькі, для яе не шырма. Яна сумленна служыць, святому абавязку. I паступова ўключаецца ў сферу дзеяння, якая выходзіць за рамкі проста дабрачыннасці. Стараецца дапамагчы старшыні Мінскага савета вызваліць з турмы Камлюка, перадае Камлюку запіску бацькі з папярэджаннем аб змове стаўкі з нямецкім камандаваннем. Ўсё гэта яна робіць пакуль што не ўсведамляючы які-небудзь пэўны шлях барацьбы. Але логіка развіцця характару ясная – Наташа будзе з тымі, хто за свой народ. Мы паверылі б у гэта нават без асобнага аўтарска-рэжысёрскага знака – сустрэчы Наташы з Камлюком у канцы фільма, без іх запэўнення знайсці адзін аднаго. Артыстка С. Макарава вельмі чулая да сюжэтна-драматургічнага месца сваёй гераіні, да аўтарска-рэжысёрскага бачання вобраза. I разам з тым яна адухоўлівае вобраз нейкім асаблівым пачуццём мастацкай праўды. Гэта наогул уласціва акцёрскаму таленту Святланы Макаравай. Успомнім першую яе ролю ў беларускім кіно – Вераніку з фільма «Пісьмы да жывых». I там, і ў фільме «Запомнім гэты дзень» артыстка ўмее знайсці патрэбны знешні і ўнутраны малюнак для выяўлення складанага псіхалагічнага стану сваіх гераінь.

У выбары выканаўцаў галоўных роляў, дакладных сэнсавых акцэнтаў і агульным падыходзе да аўтарскай задумы праявіўся высокі прафесіяналізм рэжысуры фільма. Ён прыкметны і ў вырашэнні асобных сцэн і эпізодаў. Найбольш складаныя для пастаноўкі і здымак заўсёды масавыя сцэны. У фільме «Запомнім гэты дзень» іх нямала. Рэжысёр У. Корш-Саблін і аператар Ю. Фагельман вырашаюць іх дынамічна і шырока, падкрэсліваючы напружанасць моманту, масавасць, народнасць барацьбы. Музыка Я. Глебава, у якую арганічна ўплецены мелодыі рэвалюцыйных песень, актыўна садзейнічае гэтаму. Кінакамера, уважлівая да настрою мас і асобных герояў, у агульным не губляе канкрэтнага. Ёсць сцэны, якія дасягаюдь высокага драматызму. Успомнім пахаванне рускага пехацінца і мітынг ля яго магілы на кургане, дзе рускія і нямецкія салдаты клянуцца больш не страляць адзін у аднаго. I пасля гэтага – правакацыйная стральба з гармат. Узрываецца і курган, і салдацкая клятва. А потым зноў мітынг – Жылін і адвакат угаворваюць полк раззброіцца і разысціся па дамах. Тут адбываецца першае знаёмства гледача з такімі героямі, як Камлюк, Сашка, Равінскі. Тут адбываецца і першая сутычка прадстаўнікоў дзвюх партый – бальшавіка Камлюка і эсэра Жыліна. Сутычка, якая ў многім вызначыла ход далейшых падзей. Камлюк заявіў, што салдаты не складуць зброю ні па якому загаду, бо ў іх ёсць вышэйшы камандзір – рэвалюцыя. Жылін загадаў зняць полк з забеспячэння, каб скарьщь яго голадам. Гэтыя сцэны і ўся сітуацыя не проста драматургічны паварот. Яны ключавыя ў ідэйным сэнсе, сімвалізуюць сабой дзве палярныя сілы. Дарэчы, мне здаецца, што наогул ваенныя франтавыя эпізоды зроблены ў фільме з большай стараннасцю і дакладнасцю, чым такія, як канфіскацыя памешчыцкай маёмасці, падзел зямлі сялянамі, правакацыя ў турме. У іх (і некаторых іншых) адчуваецца прыблізнасць, недахоп жывых дэталей, якія напоўнілі б асобныя кадры, а праз іх і ўсю сцэну жыццёвым сэнсам. Эпізод ля млына, у якім удзельнічаюць такія выдатныя беларускіяі акцёры. як Г. Глебаў (гэта яго апошнія здымкі) і У. Дзядзюшка, недакладныя па моўнай характарыстыцы герояў. Рэжысура і аўтары маглі б праз спецыфіку іх мовы, вобраз мыслення раскрьщь істотныя рысы беларускага дарэвалюцыйнага сялянства. Магчымасць такая не скарыстана.

Не толькі напружанасць моманту, але і метафарычныя, сімвалічнага сэнсу вобразы могуць ствараць рэжысёр і аператар пры памозе мантажу і рытму. Адзін з доказаў таго – супастаўленне аўтараў забойства Равінскага і балю. Пасля здрадніцкага стрэлу Ясеня адвакат падае тварам уніз на дарогу, што вядзе ў грэнадзёрскі полк. I раптам – узмах дырыжорскай палачкі, і закружыліся ў віхуры вальса пары. Які недарэчны гэты баль, калі вакол вайна, трывога, барацьба! У сцэнарыі баль наладжваўся з мэтай сабраць грошы на лячэнне раненых. Пастаноўшчык не акцэнтуе на гэтым. Можа, ён і мае рацыю. Але бязмэтны баль, проста баль яшчэ больш недарэчны.

Прыпамінаецца і сцэна ў былым каморніцкім вучылішчы, дзе ішоў допыт арыштаванага Камлюка. Даведаўшыся, што ў Петраградзе ўладу ўзялі бальшавікі, Жылін, следчы і харунжы знікаюць. Забіты Камлюк ляжыць на падлозе. Апрытомнеўшы, ён узнімаецца, паднімае з падлогі глобус, ставіць яго на стол – выразная, сімвалічная дэталь. А вось далей – залішне просталінейная, літаральная вобразнасць: твар змучанаму Камлюку асвяжае вецер, які ўварваўся ў пакой праз адчыненае акно – так сказаць, вецер рэвалюцыі.

Па сутцасці, на гэтых кадрах канчаецца драматургія фільма. Наступныя кадры і сцэны толькі ставяць кропкі ў біяграфіях асобных герояў (у прыватнасці, ва узаемаадносінах Камлюка і Наташы) і сюжэтна завяршаюць фільм. Камлюк зноў са сваімі, ён заклікае запомніць дзень 25-га кастрычніка 1917 года і ідзе працягваць барацьбу за Савецкую ўладу. Палітычны сэнс заключных кадраў фільма вялізны, а эмацыянальна яны слабейшыя за іншыя.

Скончыць гаворку пра фільм мне хочацца такім вывадам. У значнай і цікавай задуме драматургаў А. Куляшова і М. Лужаніна, рэжысёра У. Корш-Сабліна не ўсё здзейснена на ўзроўні, які адпавядае іх таленту і прафесіянальнаму майстэрству. Іх новаму твору нестае і глыбіні, і арыгінальнасці, і мастацкай цэласнасці. Пры ўсім гэтым ён – памятная з’ява ў беларускім кіно. У ім шырока, маштабна паказаны адзін з рашаючых момантаў рэвалюцыі, створаны вобразы бальшавікоў-беларусаў. I ёсць асаблівы сэнс у тым, што новы фільм выйшаў напярэдадні нашага слаўнага юбілею.

***Бондарава, Е. Задума – сцэнарый – фільм / Е. Бондарава // Літаратура і мастацтва. – 1967. – 27 кастрычніка. – С. 4.***